इमरान ने जताई पाकिस्तान सेना में विद्रोह की आशंका  
इमरान खान ने पाकिस्तान की सेना और पाकिस्तान पीपुल्स पार्टी की अगुवाई वाली सरकार की नीतियों के चलते सेना में विद्रोह की आंशका जताई है।
क्रिकेटर से नेता बने इमरान खान ने पाकिस्तान की सेना और पाकिस्तान पीपुल्स पार्टी की अगुवाई वाली सरकार की नीतियों के चलते सेना में विद्रोह की आंशका जताई है।  खान ने एक जनसभा में दावा किया कि सेना में विद्रोह होगा। उन्होंने अपने दावे को स्पष्ट करते हुए कहा, सेना अमेरिका की लड़ाई लड़ रही है। अब उसके आदेश पर पाकिस्तान की सेना उत्तरी वजीरिस्तान एक अभियान चलाने जा रहा है जहां वाशिंगटन के अनुसार 5000 तालिबान छिपे हैं। उन्होंने कहा, क्या पाकिस्तान की सेना 5000 तालिबान आतंकवादियों को ढूढ़ने के लिए वहां रह रहे साढ़े तीन लाख लोगों के खिलाफ आक्रामक कार्रवाई करेगी। इस अभियान से निश्चित रूप से निर्दोष लोग हताहत होंगे। पाकिस्तान तहरीक-ए-इंसाफ पार्टी के प्रमुख इमरान ने सवाल उठाया कि मई में कैसे महज चंद आतंकवादियों ने नौसेना के हवाई अड्डे पर हमले के दौरान 1500 सुरक्षाकर्मियों को उलझाए रखा।  कभी सरकार और तालिबान के बीच मध्यस्थता की पेशकश करने वाले पूर्व क्रिक्रेटर ने कहा, यहां तक कि रैम्बो भी ऐसा नहीं कर सकता। इससे पता चलता है कि सैन्य अधिकारियों, जो अपने ही लोगों के खिलाफ लड़ रहे हैं, के बीच असंतोष है।